གྲྭ་ཆེན་པོ། གཞན་ཡང་ཡུལ་སུམ་ཅུ་སོ་གཉིས། གནས་ཉི་ཤུ་རྩ་བཞི་ལ་སོགས་པ་ནས་དཔལ་ལྡན་ལྷ་མོ་འཁོར་དང་བཅས་པ་སྔོན་གྱི་ཐུགས་དམ་རྗེས་སུ་དྲན་པས་ནམ་མཁའ་ལ་སྤྲིན་གཏིབས་པའམ། བར་སྣང་ལ་ཆར་བབས་པའམ། ས་གཞི་ལ་རླུང་ནག་པོ་འཚུབ་པ་བཞིན་དུ་འུར་སྒྲ་དང་བཅས་པ་ཐོགས་མེད་དུ་བྱོན་ནས་མདུན་གྱི་ལྷ་མོ་འཁོར་དང་བཅས་པ་ལ་རྒྱ་མཚོ་ཆེན་པོ་ལ་ཆར་བབས་པའམ་བྱེ་མ་ལ་ཆུ་སིམ་པ་བཞིན་དུ་ཐིམ་པའི་མོས་པ་མཛོད། ཞེས་བརྗོད་ལ། ཐོད་རྔ་རྐང་གླིང་ལ་སོགས་པས་སྣ་དྲངས། གུ་གུལ། ཚིལ་ཆེན། ཤ་ཆེན་གྱི་དུད་པ་སྦྱར། རྔ་བརྡུང་ཞིང་དབྱངས་དང་བཅས་པས་སྤྱན་འདྲེན་གྱི་ཚིག་བརྗོད་པའི་རྗེས་སུ། སྙིང་པོའི་མཐར་རཀྨོ་དུ་ར་ལ་སོགས་བརྗོད་ཅིང་། རོལ་སྒྲ་དྲག་པོ་བྱས། དེ་ནས་གདན་དབུལ་ཕྱག་འཚལ་གཏོར་མ་འབུལ་ལ། བསྟོད་པ་དང་བཅས་པ་བྱ། དེ་ནས་སྨན་རཀ་འབུལ་བའི་ཚེ། སློབ་མ་གཅིག་གམ་མང་པོ་ཡོད་ན་གཙོ་བོ་ཞིག་གི་ལག་ཏུ་སྨན་རཀ་གི་བནྡྷ་སྤྲད་ལ། ལག་པ་གཡོན་པའི་སྲིན་ལག་གིས་ནམ་མཁར་འཐོར་དུ་གཞུག སྨན་རཀ་འབུལ་བའི་ཚིགས་བཅད་རྣམས་རྔ་བརྡུང་ཞིང་དབྱངས་དང་བཅས་པས་བརྗོད། དེ་བཞིན་དུ། བསྐང་བཤགས་ཀྱི་ཚེ་སློབ་དཔོན་རྣམས་ལངས་ཏེ་ཕྱག་འཚལ་བའམ། རྟེན་ལ་མེ་ཏོག་འཐོར་དུ་འཇུག་པ་ལ་སོགས་པའི་ཕྱག་ལེན་ཡང་མཛད་དོ། །དངོས་གཞིའི་བྱིན་རླབས་ལ། དཔལ་ལྡན་བླ་མ་དམ་པ་དང་ཡི་དམ་གྱི་ལྷ་དབྱེར་མེད་པས་བདག་ལ་དཔལ་ལྡན་ལྷ་མོ་ནག་མོ་ཆེན་མོ་རྡོ་རྗེ་རབ་བརྟན་མའི་བྱིན་གྱིས་བརླབ་པ་དང་རྗེས་སུ་གནང་བ་མ་ལུས་པ་བསྩལ་དུ་གསོལ་ཞེས་ལན་གསུམ་བརྗོད། བླ་མའི་ཐུགས་ཀ་ནས་འོད་ཟེར་འཕྲོས། མདུན་གྱི་ལྷ་མོ་ལ་ཕོག་པས། ལྷ་མོའི་དཔྲལ་བ་ནས་ལྷ་མོ་སྐུ་མདོག་དཀར་པོ་འོད་ཟེར་དཀར་པོ་འཕྲོ་བ་བསམ་གྱིས་མི་ཁྱབ་པ་ཁ་བ་བུ་ཡུག་འཚུབ་པ་ལྟར་བྱུང་ནས་སློབ་མའི་དཔྲལ་བར་ཐིམ་པས་ལུས་ལ་སྐུའི་བྱིན་རླབས་ཞུགས་ཤིང་བུམ་པའི་དབང་བསྐུར་བ་ཐོབ། སློབ་མའི་ལུས་དང་ལྷ་མོའི་སྐུ་དབྱེར་མེད་དུ་གྱུར་པར་བསམས་ལ། ཡི་དམ་གྱི་སྔགས་ཀྱིས་འགོ་དྲངས་པའི་ལྷ་མོའི་སྙིང་པོའི་མཐར་ཨ་བེ་ཤ་ཡ་ཨཱཿཨཿཛཿཧཱུྃ་བཾ་ཧོཿ ཞེས་བརྗོད་ཅིང་སྤོས་རོལ་བྱ། དེ་བཞིན་དུ། ལྷ་མོའི་མགྲིན་པ་ནས་ལྷ་མོ་དམར་མོ་འོད་ཟེར་དམར་པོ་འཕྲོ་བ་དང་། ཐུགས་ཀ་ནས་ལྷ་མོ་མཐིང་ཁ་འོད་ཟེར་མཐིང་ཁ་འཕྲོ་བ་དང་། གནས་གསུམ་ནས་དུས་གཅིག་ཅར་དུ་ལྷ་མོ་དཀར་དམར་མཐིང་གསུམ་འཕྲོས། སློབ་མའི་མགྲིན་པ་སྙིང་ག་སྒོ་གསུམ་དུ་གཅིག་ཅར་ཐིམ། ངག་ཡིད་སྒོ་གསུམ་གྱི་སྒྲིབ་པ་སྦྱངས། ངག་ཡིད་སྒོ་གསུམ་དང་། གསུང་ཐུགས་སྐུ་གསུམ་དབྱེར་མེད་དུ་རོ་གཅིག་ཏུ་གྱུར། གསང་དབང་ཤེ་རབ་ཡེ་ཤེས། དབང་བཞི་པ་རྣམས་རིམ་བཞིན་ཐོབ་པར་བསམ་ལ། རེ་རེ་ལའང་སྔར་བཞིན་སྔགས་བརྗོད་ཅིང་སྤོས་རོལ་དྲག་པོ་བྱའོ། །ལྷ་དངོས་ཀྱི་རྗེས་སུ་གནང་བའམ། གཏོར་མའི་བཀའ་བསྒོ་བ་ནི། བླ་མའི་ཐུགས་ཀ་ནས་འོད་ཟེར་འཕྲོས་པས། མདུན་གྱི་དཔལ་ལྡན་ལྷ་མོ་འཁོར་བཅས་རང་དབང་མེད་པར་སྤྱན་དྲངས། ཁྱེད་རང་རྣམས་ཀྱི་སྤྱི་བོའི་ཐད་ཀྱི་མདུན་གྱི་ནམ་མཁར་འུར་དིང་བྱོན་བྱུང་བའི་སྟེང་དངོས་སུ་བརྒྱུད་པའི་བླ་མ་ཡི་དམ་དཀྱིལ་འཁོར་ལྷ་ཚོགས་རྣམས་ཀྱང་གསལ་བཏབ། དེའི་ཚེ་རྩ་བའི་བླ་མས་ཇི་ལྟར་བཀའ་བསྒོ་བ་བཞིན་བརྒྱུད་པའི་བླ་མ་ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱིས་ཀྱང་མགྲིན་གཅིག་ཏུ་བཀའ་བསྒོ་བའི་མོས་པ་མཛོད་ཞེས་བརྗོད་ཅིང་། གཏོར་མ་སྤྱི་བོར་བཞག་ལ་རོལ་མོ་དང་བཅས་པས་ལྷ་མོའི་སྙིང་པོའི་མཐར། སློབ་དཔོན་ཆེན་པོ་པདྨ་ཐོད་འཕྲེང་བསྩལ། ལོ་སྟོན་རྡོ་རྗེ་དབང་ཕྱུག ལྕེ་བཙུན་ཤེས་རབ་འབྱུང་གནས། ལྕེ་བཙུན་ཡེ་ཤེས་དབང་ཕྱུག ལྕེ་འབུམ་མེ། ལྕེ་འབུམ་དར། ལྕེ་འབུམ་ལྡན། གཡུ་ཐོག་སྒྲ་གསེར་བཟང་། ལྕེ་ཡེ་ཤེས་འབར། མཁན་པོ་མངོན་པ་བ། བུ་སྟོན་སེང་གེ་འོད།
་་་་་འདི་ལ་བུ་སྟོན་རིན་པོ་ཆེས་གསན།
མཁན་པོ་གྲགས་པ་གཞོན་ནུ། བླ་མ
་་་་་འདི་ལ་ཐུགས་སྲས་པས་གསན་ཅེས་མཁྱེན་རབ་རྗེའི་གསུང་སྤོད་ཀྱི་ཐོབ་ཡིག་ལས་བྱུང་
བཀྲིས་སེང་གེ བུ་སྟོན་ཐམས་ཅད་མཁྱེན་པ། ཐུགས་སྲས་སེམས་དཔའ་ཆེན་པོ། སྐུ་ཞང་ཆོས་རྗེ་ནམ་མཁའི་མཚན་ཅན། དེ་ལ་རྡོ་རྗེ་འཛིན་པ་རིན་ཆེན་དཔལ་གྲུབ་དང་། ཀ་བཞི་པ་རིན་ཆེན་རྒྱལ
་་་་་མཁྱེན་རབ་རྗེའི་གསན་ཡིག་ཏུ་ཀ་བཞི་པ་ལ་གཏོར་གཏད་གསན་ཞེས་འབྱུང་
མཚན། འཁྲུལ་ཞིག་ཚུལ་ཁྲིམས་རྒྱལ་མཚན། རྡོ་རྗེ་འཆང་ཆེན་པོ་མཁྱེན་རབ་མཆོག་གྲུབ་དཔལ་བཟང་པོ། ཀ་བཞི་པ་རིན་ཆེན་མཆོག་གྲུབ་དཔལ་འབར། རྗེ་བཙུན་སྤྲུལ་པའི་ཌཱ་་ཀི་ལ་
་་་་་རྗེ་བཙུན་ཌཱ་ཀི་མས་ཆོས་རྗེ་བཞི་པ་ལས་གསན་པར་སྣང་། དེས་འཁྲུལ་ཞིག་པ་ལ་གསན་ནམ་སྙམ། ཐོབ་ཡི་ག་ལ་ངེས་པ་ཆེར་མི་སྣང་བས་ཐམས་ཅད་བསྡུས་ནས་བྲིས་པ་ཡིན།
འཁྲུལ་ཞིག་རིག་འཛིན་ཚུལ་ཁྲིམས་རྒྱལ་མོ། ཆོས་ཀྱི་རྗེ་བསྟན་པ་
་་་་་བྲག་དཀར་བ་
རབ་གསལ། ཆོས་ཀྱི་
་་་་་སྒོག་ལུང་པ་
རྗེ་བཀྲ་ཤིས་དཔལ་འབྱོར་བ་རྣམས་
་་་་་འདི་གཉིས་ལ་བཀའ་གཏད་ཐོབ།
ཀྱི་བཀའ་དང་དམ་ལས་མ་འདའ་བར་དཔལ་ལྡན་ལྷ་མོ་ནག་མོ་རེ་མ་ཏི། འདོད་ཁམས་ཀྱི་དབང་ཕྱུག་མ། བདུད་ཀྱི་ཡུམ་མཆོག གཤིན་རྗེའི་སྲིང་མོ། དགྲ་དང་བགེགས་ཀྱི་གཤན་པ། ནད་དང་རིམས་ཀྱི་བདག་མོ། ཟས་སུ་མི་ཤ་དམར་པོ་ཟ་བ། སྐོམ་དུ་སྙིང་ཁྲག་དྲོན་མོ་འཐུང་བ། དམར་གྱི་རོ་མྱོང་ཞིང་ཁྲག་གི་དྲི་ཚོར་ན་རྫུ་འཕྲུལ་གྱིས་དཔག་ཚད་བརྒྱད་ཁྲིར་རྒྱུག་པའི་ནམ་གྲུ་ཁྲམ་ཐོགས་ཆེན་མོ་དཔལ་ལྡན་རྡོ་རྗེ་རབ་བརྟན་མ། མིང་པོ་ཀླུ་ཆེན་ཐོད་དཀར། ལས་མཁན་ཀླུ་བདུད་ནག་པོ། ཁོལ་མོ་ཆུ་སྲིན་གདོང་ཅན། དཀར་མོ་ཞལ་གྱི་ཕོ་ཉ་མོ་འབུམ། སྔོན་མོ་རལ་པ་འཛིངས་པ་མོ་འབུམ། དམར་མོ་ཆེན་མོ་གཏུམ་པ་མོ་འབུམ། སེར་མོ་རྡོ་རྗེ་མཁའ་ལ་བཞད་པ་མོ་འབུམ། བཀའ་ཡི་ཕོ་ཉ་བ་ལང་དྲེའུ་སྣ་མ། ལས་ཀྱི་ཕོ་ཉ་ཁྲི་སྨན་ས་ལེ་མ། སྤྲུལ་པའི་ཕོ་ཉ་མ་ཡམས་ནག་མོ། སེང་གེ་དང་སྟག་དང་དུར་བྱ་ལ་སོགས་པ་སྤྲུལ་པ་ཡང་སྤྲུལ་འཁོར་དང་བཅས་པ་ཁྱེད་རྣམས་སྔོན་བྱང་ཆུབ་ཤིང་དྲུང་དུ་བཅོམ་ལྡན་འདས་ཤཱཀྱ་ཐུབ་པ་དང་གཞན་ཡང་གསང་བདག་ཕྱག་ན་རྡོ་རྗེ། རྟ་མགྲིན་དབང་གི་རྒྱལ་པོ། དཔལ་ཧེ་རུ་ཀ ཡུམ་ཆེན་ཨེ་ཀ་ཛ་ཊི་རྣམས་ཀྱིས་ཞལ་དངོས་སུ་མཐོང་ཞིང་རང་རྟགས་སྲོག་གི་སྙིང་པོ་མདོང་གསོལ་དུ་ཕུལ་ནས་ཁས་བླངས་ཤིང་དམ་བཅས་པ་ནི། ཕྱི་རབས་ཀྱི་རྣལ་འབྱོར་པ་གང་ཞིག་གིས་ལྷ་མོ་བདག་ཉིད་སྒྲུབ་ཅིང་བསྟེན་པ་དང་། ཡི་དམ་དུ་བགྱིད་པ་དེ་དག་གི་ཕྱི་བཞིན་དུ་འབྲང་བར་བགྱིའོ། །ཅི་འདོད་པའི་དངོས་གྲུབ་སྦྱིན་ནོ། །དེའི་གིང་ཀ་ར་བ་བགྱིའོ། །དེ་ལ་གནོད་པའི་དགྲ་བགེགས་ཀྱི་ཤ་ཁྲག་ལ་ཟས་སྐལ་དང་། འཐུང་སྐལ་བགྱིའོ། །ཞེས་ཞལ་གྱིས་བཞེས་ཤིང་བྲོ་བོར་བ་ལྟར་རྡོ་རྗེའི་སློབ་མ་འདི་རྣམས་དུས་ད་ལྟ་ནས་བཟུང་སྟེ་ཇི་སྲིད་བྱང་ཆུབ་མ་ཐོབ་ཀྱི་བར་དུ་ལུས་དང་གྲིབ་མ་བཞིན་འགྲོགས་ལ་བྱིན་པའི་ཟས་ཟོ། བཅོལ་བའི་ལས་གྱིས། འགལ་རྐྱེན་སོལ། མཐུན་རྐྱེན་སྒྲུབས། འདི་དག་ལ་གནོད་ཅིང་འཚེ་བའི་དགྲ་བགེགས་ལོག་འདྲེན་ཐམས་ཅད་མ་ཐོགས་མྱུར་བ་ཉིད་དུ་བསད་ཅིང་བསྒྲལ་བའི་འཕྲིན་ལས་མཛོད་ཅིག་ཅེས་བརྗོད་པས། ལྷ་མོ་འཁོར་དང་བཅས་ཀྱིས་དེ་ལྟར་བགྱིའོ་ཞེས་ཞལ་གྱིས་བཞེས། འཁོར་རྣམས་མཐའ་ནས་རིམ་བཞིན་མེ་ལོང་ལ་ཧས་བཏབ་པ་བཞིན་འོད་དུ་ཞུ་ནས། གཙོ་བོ་ལ་ཐིམ། དེ་ཉིད་ཀྱང་དགེས་ཤིང་ཆགས་ལ་འཛུམ་ཞིང་བཞད་པའི་ཉམས་དང་ལྡན་པས་འོད་ཟེར་བདེ་བ་ཆེན་པོའི་རང་བཞིན་དུ་ཞུ་ནས་སློབ་མའི་སྤྱི་བོ་ནས་ཐིམ་པས། ལྷ་མོའི་སྐུ་གསུང་ཐུགས་དང་། སློབ་མའི་ལུས་ངག་ཡིད་གསུམ་ཆུ་ལ་ཆུ་འདྲེས་པ་ལྟར་དབྱེར་མེད་རོ་གཅིག་ཏུ་འདྲེས་པར་བསམས་ལ་ལུས་སེམས་ཁོང་གློད་ནས་བརྗོད་བྲལ་བདེ་བ་ཆེན་པོའི་ངང་དུ་ཇི་ཙམ་གནས་ཀྱི་བར་དུ་མཉམ་པར་བཞག དེའི་རྗེས་སུ་འོད་གསལ་གྱི་ངང་ལས་སློབ་མ་དཔལ་ལྡན་ལྷ་མོ་ནག་མོ་འཁོར་དང་བཅས་པ་ནམ་མཁའ་ལ་འཇའ་ཚོན་ཤར་བ་ལྟར་སྐད་ཅིག་གིས་ཁྲ་ལམ་ངེ་ཤར་བར་བསམས་ལ། དངོས་ཡིན་སྙམ་པའི་ང་རྒྱལ་དྲག་པོ་བྱའོ། །འཕྲིན་ལས་སྒྲུབ་པ་ཕྱག་མཚན་གྱི་རྗེས་གནང་ནི། སློབ་མ་ལྷ་མོར་གསལ་བའི་ལག་པ་གཡས་སུ་རལ་གྲི་རྣོ་ངར་དང་ལྡན་པ་གཏད་ལ། སྲིན་པོ་ནག་པོའི་གཡུལ་ལས་རྣམ་རྒྱལ་བའི། །དམ་ཉམས་མགོ་བོ་གཅོད་པའི་རལ་གྲི་འདི། །སྐལ་ལྡན་རིགས་ཀྱི་བུ་ལ་སྦྱིན་པར་བྱ། །གདུག་ཅན་ཚར་ཆོད་མཐུ་རྩལ་དབང་ཐོབ་ཤོག །ཅེས་དང་། ལྷ་མོའི་སྙིང་པོ་བརྗོད། ལག་པ་གཡོན་དུ་ནེའུ་ལེའི་རྐྱལ་པ་དང་དངོས་སམ་གཟུགས་བརྙན་གང་རུང་གཏད་ལ། དངོས་གྲུབ་ནོར་བུའི་གཏེར་མཛོད་ནེའུ་ལེ། །འདོད་དགུའི་ཆར་འབེབས་ནོར་གྱི་རྐྱལ་བུ་འདི། །སྐལ་ལྡན་རིགས་ཀྱི་བུ་ལ་སྦྱིན་པར་བྱ། །དཔལ་འབྱོར་ནམ་མཁའི་མཛོད་ལ་དབང་ཐོབ་ཤོག །ཅེས་དང་སྙིང་པོ་བརྗོད། སྔགས་ཀྱི་བཟླས་པའི་ལུང་སྦྱིན་པ་ནི། སློབ་དཔོན་ཡི་དམ་དུ་གསལ་བའི་ཐུགས་ཀ་ནས་འོད་ཟེར་འཕྲོས་མདུན་གྱི་ལྷ་མོའི་ཐུགས་ཀར་ཕོག་པས་ཐུགས་རྒྱུད་བསྐུལ་ལྷ་མོའི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ། བྷྱོ་ཡིག་སྨུག་ནག་ལ་སྔགས་ཀྱི་ཡིག་འབྲུ་ཆུ་བུར་རྡོལ་བ་ལྟར་ཐོ་ལོ་ལོ་བྱུང་ཞལ་ནས་ཐོན། སློབ་མ་ལྷ་མོར་གསལ་བའི་ཞལ་དུ་ཞུགས། ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ། བྷྱོ་ཡིག་སྨུག་ནག་ལ་སིབ་སིབ་ཐིམ་པས། ལྷ་མོའི་སྲོག་རྒྱུད་དབང་དུ་འདུས་ཤིང་སྔགས་ཀྱི་བཟླས་པའི་ལུང་ཐོབ་པར་བསམ་ལ། བླ་མའི་འཕྲེང་བ་ལ་འཇུས་ཏེ། ཏདྱ་ཐཱ། ཨོཾ་རོ་རུ་བི་ཏིཥྛ་བ་ཏོཏྶི་མ་མ་རཀྨོ་ཙིཏྟ་ཁ་རཀྨོ་བྷྱོ་བྷྱོ་སྭཱ་ཧཱ། ཞེས་བདུན་ནམ་ཉེར་གཅིག་གི་རྗེས་བཟློས་བྱ། སློབ་མས་བཀའ་དྲིན་རྗེས་སུ་དྲན་པས་མེ་ཏོག་འཐོར་ཞིང་། ལྷ་མོ་བདག་ལ་བསྩལ་ལགས་ཀྱིས། །བདག་ལ་འགོ་བར་མཛད་དུ་གསོལ། །ཞེས་ལན་གསུམ་བརྗོད། སློབ་དཔོན་གྱིས་སློབ་མས་ཕུལ་བའི་མེ་ཏོག་གི་ཕྲེང་བ་སྔགས་ཀྱི་ཕྲེང་བར་བྱིན་གྱིས་བརླབས་ནས། སློབ་མའི་སྤྱི་གཙུག་ཏུ་བསྟིམས་པས་སྔགས་ཀྱི་ནུས་པ་བརྟན་ཞིང་བྱིན་གྱིས་བརླབ་པར་བསམས་ལ། ལྷ་མོ་འདི་ལ་བསྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །དཔལ་ལྡན་ལྷ་མོ་ནག་མོ་ཆེན་པོ་རྡོ་རྗེ་རབ་བརྟན་མ་འཁོར་དང་བཅས་པའི་ཐུགས་རྗེ་ནུས་པ་མཐུ་སྟོབས་རིག་སྔགས་ཀྱི་ནུས་མཐུ་ཐམས་ཅད་རྡོ་རྗེ་སློབ་མ་འདིའི་རྒྱུད་ལ་འཇུག་པར་གྱུར་ཅིག་ཅེས་བརྗོད། དེས་རྗེས་སུ་གནང་བའི་དངོས་གཞི་ལེགས་པར་ཐོབ་ནས། དུས་དེ་ཉིད་དུ་ཁས་བླངས་པའི་དམ་ཚིག་དང་སྡོམ་པའི་ཚོགས་ལ་སྲུང་སྡོམ་བགྱིད་སྙམ་པའི་འདིའི་རྗེས་བཟློས་མཛོད། གཙོ་བོས་ཇི་ལྟར་བཀའ་བསྩལ་པ། །དེ་དག་ཐམས་ཅད་བདག་གིས་བགྱི། །ཞེས་ལན་གསུམ་བརྗོད། རྗེས་གནང་ཟབ་མོ་ཐོབ་པའི་བཀའ་དྲིན་གྱི་ཡོན་དུ་མཎྜལ་ཚོམ་བུ་བདུན་པ་དབུལ། ལུས་ལོངས་སྤྱོད་ཐམས་ཅད་འབུལ་གྱིས་དྲུག་ཆ་ལ་སོགས་པ་ཆ་ཤས་ནས་ལོངས་སྤྱད་དུ་གསོལ་སྙམ་པས། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱི་སློབ་མར་བཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ཞེས་ལན་གསུམ་བརྗོད། དེ་དག་གིས་དཔལ་ལྡན་ལྷ་མོ་རྡོ་རྗེ་རབ་བརྟན་མའི་རྗེས་སུ་གནང་བ་ལེགས་པར་ཐོབ་པས་རང་གཞན་གྱི་དོན་རྒྱ་ཆེ་བ་དང་། ཁྱད་པར་འདི་ཉིད་ཀྱི་བསྙེན་སྒྲུབ་མཆོད་གཏོར་ལ་བརྩོན་པར་བགྱིས་པས་གནས་སྐབས་དང་མཐར་ཐུག་གི་འདོད་དོན་ཐམས་ཅད་བདེ་བླག་ཏུ་འགྲུབ་པར་འགྱུར་བ་ལགས། དེ་ལྟར་རྗེས་སུ་གནང་བའི་ཚུལ་འདི་ནི་རྗེ་བཙུན་བླ་མ་ཡེ་ཤེས་ཀྱི་ཌཱ་ཀི་མའི་ཞལ་ལས་ཇི་ལྟར་ཐོབ་པ་ཡིད་ལ་གསལ་བར་བཅངས་པ་དང་། ཕྱིས་སུ་ཞྭ་ལུ་རི་ཕུག་གི་བུ་སྟོན་རིན་པོ་ཆེའི་གཟིམ་ཆུང་མུན་ཁང་གི་གདུང་སྲུབས་ནས་འདིའི་རྗེས་གནང་གི་ཐོབ་ཡིག་མཛད་བྱང་མེད་པའི་ཤོག་འཕྱར་རྙེད་པ་འདི་གཉིས་ཚིག་རིས་མི་འདྲ་བ་ཅུང་ཟད་ཙམ་མ་གཏོགས་ཁྱད་པར་ཆེར་མི་སྣང་བས་དཔང་པོའི་ཚུལ་དུ་བྱས་ནས་དོན་ལ་རང་བཟོའི་དྲི་མས་མ་གོས་པ་ཞྭ་ལུ་པའི་མཁན་བརྒྱུད་དང་། ཆོས་བརྒྱུད་འཛིན་པ་རྣམས་ལ་བསམ་ནས་བཀླག་ཆོག་གི་ཚུལ་དུ་བཀོད་པ་ཡིན་ཞིང་། མཁྱེན་རབ་རིན་པོ་ཆེའི་ཞལ་སློབ་ཕལ་ཆེར་བཀའ་གཏད་ཁོ་ན་མཛད་པས་དེ་ལྟར་ན་ཡོན་དབུལ་ཞིང་ཐུན་མོང་མ་ཡིན་པ་གསོལ་གདབ་བྱས་ནས་གཏོར་མ་ལྷ་མོར་གསལ་བ་སློབ་མའི་སྤྱི་བོར་བཞག་ནས། སྔགས་བརྗོད་ཅིང་བཀའ་བསྒོས་པས་སློབ་མའི་ཕྱི་བཞིན་འབྲང་བའི་ཡིད་ཆེས་ཁྱད་པར་ཅན་བྱེད་དོ། །དེ་ལྟར་དཔལ་ལྡན་ལྷ་མོའི་རྗེས་གནང་། བཀའ་གཏད་ཀྱི་ཡི་གེ་འདི་ནི་དཔལ་ཞྭ་ལུ་གསེར་ཁང་གི་གདན་ས་བཅུ་གསུམ་པ་ཤཱཀྱའི་དགེ་སློང་རྡོ་རྗེ་འཛིན་པ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོས་འདར་སྟོད་མང་མཁར་གྱི་སའི་ཆ། རང་གི་བསྟི་གནས་ཀྱི་ཡང་རྩེ་བདེ་ཆེན་ཡངས་པ་ཅན་གྱི་ཕོ་བྲང་དུ་ལེགས་པར་སྦྱར་བ་འདིས་ཀྱང་དཔལ་ལྡན་ལྷ་མོ་རབ་ཏུ་མཉེས་ཤིང་བསྟན་པ་རིན་པོ་ཆེ་ཕྱོགས་ཐམས་ཅད་དུ་རྒྱས་པར་གྱུར་ཅིག འདི་ནི་ཞྭ་ལུ་སློབ་བརྒྱུད་ཡིན་ངེས་ལྷ་མོ་འདི་ཆོས་སྐྱོང་གི་གཙོ་བོར་འཛིན་པ་རེ་རེ་ཙམ་ལ་སྦྱིན་ཞིང་གཞན་དག་ལ་མཁས་འདོད་དང་ངོ་བསྲུངས་ཀྱིས་འཆོལ་བར་མི་སྟེར་ཞིང་། ཡི་གེ་འདིའང་སུ་བྱུང་ལ་མི་སྟོན་པའི་བཀའ་རྒྱས་བཏབ་སྟེ། དེའི་གཏད་གཉེར་ལས་མཁན་ཀླུ་བདུད་ནག་པོ་དང་། མ་མོ་བ་ལང་ནག་མོ་ལ་གཏད་པ་ཡིན་པར་ཐུབ་པར་གྱིས་ཤིག་ས་མ་ཡ། །དགེ་ཞིང་བཀྲ་ཤིས།། །།

ཚར་ཆེན་བློ་གསལ་རྒྱ་མཚོ།
བསྟན་སྲུང་ཆེན་མོ་དཔལ་ལྡན་རྡོ་རྗེ་རབ་བརྟན་མའི་རྗེས་གནང་།